Özbəkistanda “Qarabağ-Azərbaycan mədəniyyətinin beşiyi” adlı layihə çərçivəsində tədbirlərə start verilib » Xeberekspress.az
13-02-2020, 15:22 Oxunub: 13
Özbəkistandakı Heydər Əliyev adına Azərbaycan Mədəniyyət Mərkəzinin (AMM) layihəsi ilə "Qarabağ-Azərbaycan mədəniyyətinin beşiyi” adlı mədəniyyət tədbirlərinə start verilib.
AZƏRTAC xəbər verir ki, bununla əlaqədar AMM-də "Hər anımız Vətən desin” adlı sərginın açılışı olub.
S. Abbasov Azərbaycan mədəniyyətinin beşiyi olan Qarabağ diyarı, onun tarixi, adət-ənənələri, bugünkü vəziyyəti haqqında məlumat verib. Min illərdir ulu əcdadlarımız bu torpaqda yaşayıb, böyük tarix və mədəniyyət yaradıb- deyən Samir Abbasov Qarabağın Azərbaycan mədəniyyətinə verdiyi töhvələrdən danışıb, belə böyük bir tarixin, mədəniyyətin saxtalaşdırılmasının, dağıdılmasının yolverilməz olduğunu vurğulayıb. O, il ərzində Özbəkistanda "Qarabağ-Azərbaycan mədəniyyətinin beşiyi” adlı layihə çərçivəsində çoxsaylı tədbirlərin reallaşdırılacağını bildirib.
"Özbəkistan-Azərbaycan” Dostluq Cəmiyyətinin təmsilçisi, pedaqoq Şaxnoza Nurbekova, Qadın və Uşaq Komitəsinin eksperti, pedaqoq Rano Kadırova Özbəkistan-Azərbaycan dostluğu, vətənə və torpağa məhəbbət, Azərbaycan xalqının Qarabağda yaratdığı böyük mədəniyyət, Azərbaycan mədəniyyətinin incisi – Şuşa şəhəri, bu torpağın yetirmələri olan dahi bəstəkar Üzeyir Hacıbəyli, Xan Şuşinski, Bülbül kimi şəxsiyyətlərin bütün dünyada sevildiklərini qeyd ediblər.
Tədbirdə Azərbaycan Respublikasının Gənclər və İdman Nazirliyinin dəstəyi ilə "Virtual Qarabağ” İKT Mərkəzi tərəfindən hazırlanmış eyni adlı sayt təqdim edilib, uşaq və yeniyetmələr üçün dünyanın müxtəlif muzeylərində Azərbaycanın Qarabağ diyarına dair saxlanılan tarixi eksponatlar, xalçalar, geyimlərlə tanışlıq məqsədi ilə virtual tur keçirilib.
Mədəniyyət Mərkəzinin nəzdindəki "Azərbaycan qızları” rəqs ansamblı Qarabağ rəqslərini ifa edib.
Qeyd edək ki, layihə çərçivəsində "Azərbaycanın Qarabağ diyarı Özbəkistan rəssamlarının gözü ilə” adlı rəsm müsabiqəsi və sərgisi, habelə "Könlüm keçir Qarabağdan” adlı şeir müsabiqəsinin keçirilməsi də nəzərdə tutulub.